

VLADA REPUBLIKE HRVATSKE

 Zagreb, 16. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PREDLAGATELJ:Ministarstvo rada, mirovinskoga sustava, obitelji i socijalne politike

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PREDMET: Nacrt prijedloga zakona o izmjenama i dopunama Zakona o minimalnoj plaći

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**REPUBLIKA HRVATSKA**

**MINISTARSTVO RADA, MIROVINSKOGA SUSTAVA, OBITELJI I SOCIJALNE POLITIKE**

 **NACRT**

**PRIJEDLOG ZAKONA O IZMJENAMA I DOPUNAMA**

**ZAKONA O MINIMALNOJ PLAĆI**

**Zagreb, listopad 2024.**

**PRIJEDLOG ZAKONA O IZMJENAMA I DOPUNI**

**ZAKONA O MINIMALNOJ PLAĆI**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

1. **Ocjena stanja**

U Republici Hrvatskoj minimalna plaća utvrđena zakonom uređena je Zakonom o

minimalnoj plaći („Narodne novine“, br. 118/18. i 120/21. dalje u tekstu: Zakon). Tim Zakonom uređuje se način utvrđivanja iznosa minimalne plaće i rokovi njezina utvrđivanja, način određivanja minimalne plaće radnika i utvrđivanja minimalnih povećanja plaće po pojedinim zakonskim osnovama te provedba nadzora nad primjenom Zakona.

Minimalna plaća određena je kao najniži mjesečni iznos bruto plaće koja se radniku isplaćuje za rad u punom radnom vremenu. No minimalnom plaćom smatra se i najmanji iznos mjesečne bruto plaće prema složenosti poslova za puno radno vrijeme ugovoren kolektivnim ugovorom čija je primjena proširena na temelju općeg propisa o radu na sve poslodavce i radnike u Republici Hrvatskoj. U iznos minimalne plaće na temelju Zakona ne ubrajaju se povećanja plaće s osnove prekovremenog rada, otežanih uvjeta rada, noćnog rada i rada nedjeljom, blagdanom ili nekim drugim danom za koji je zakonom određeno da se ne radi, čime je određen broj i vrste dodataka koji nisu dio minimalne plaće, već se obračunavaju na minimalnu plaću. Nadalje, za prekovremeni, noćni rad te rad nedjeljom, blagdanom ili nekim drugim danom za koji je zakonom određeno da se ne radi, radnik u djelatnosti u kojoj je proširena primjena kolektivnog ugovora ima pravo na povećanje plaće najmanje u visini utvrđenoj takvim kolektivnim ugovorom.

Izradi ovoga zakonskog prijedloga pristupilo se prvenstveno zbog donošenja Direktive (EU) 2022/2041 Europskog parlamenta i Vijeća od 19. listopada 2022. o primjerenim minimalnim plaćama u Europskoj uniji, a koju su države članice do 15. studenoga 2024. dužne preuzeti u nacionalno zakonodavstvo. Pitanje minimalne plaće nalazi se u nadležnosti država članica te u ovom području Europska unija (dalje u tekstu: EU) ima potpornu i komplementarnu ulogu, no ovom se Direktivom doprinosi ostvarenju ciljeva Europskog stupa socijalnih prava.

 Stoga cilj Direktive nije usklađivanje visine minimalne plaće na području cijele EU niti uspostavljanje jedinstvene metode za njeno određivanje, već poticanje određivanja primjerenog iznosa minimalnih plaća u zemljama članicama, uz povećanje pokrivenosti radnika kolektivnim ugovorima, kojima poslodavci i sindikati autonomno ugovaraju plaće. Direktivom se određuje okvir primjerenih minimalnih plaća u zemljama u kojima su one zakonom propisane, dok ih zemlje koje nemaju propisane minimalne plaće nisu prisiljene uvesti.

 Adekvatnim iznosom minimalne plaće koja se smatra primjerenom smatrao bi se iznos od najmanje 50% bruto prosječne plaće odnosno 60% bruto medijalne plaće u državi članici.

Države članice koje imaju zakonom određene iznose minimalne plaće, u koje pripada i Republika Hrvatska, trebaju uspostaviti određene postupke kojima bi osigurale primjerenost minimalnih plaća, zbog postizanja pristojnog životnog standarda, smanjenja opasnosti od siromaštva zaposlenih, no najslabije plaćenih i najmanje zaštićenih radnika te promicanja socijalne kohezije, uzlazne socijalne konvergencije i smanjenja razlike u plaćama na temelju spola. Pri tome bi trebale upotrebljavati kriterije koji uključuju najmanje sljedeće: kupovnu moć zakonskih minimalnih plaća uzimajući u obzir troškove života, opću razinu plaća, njihov rast i njihovu distribuciju, dugoročne nacionalne razine i kretanja produktivnosti, kao i upotrebljavati indikativne referentne vrijednosti za procjenu primjerenosti zakonskih minimalnih plaća. U tu svrhu mogu upotrebljavati indikativne referentne vrijednosti koje se uobičajeno koriste na međunarodnoj razini, kao što su 60% medijana bruto plaće i 50% prosječne bruto plaće, i/ili indikativne referentne vrijednosti koje se upotrebljavaju na nacionalnoj razini. Naime, prag rizika od siromaštva postavljen je na 60% od srednje vrijednosti (medijana) ekvivalentnoga raspoloživog dohotka svih osoba te se koristi kao međunarodno priznata indikativna referentna vrijednost u službenoj statistici koju vodi Državni zavod za statistiku. Prema podacima Državnog zavoda za statistiku, stopa rizika od siromaštva definirana je kao postotak osoba koje imaju raspoloživi ekvivalentni dohodak ispod praga rizika od siromaštva. Stopa rizika od siromaštva ne pokazuje koliko je osoba stvarno siromašno, nego koliko njih ima dohodak ispod praga rizika od siromaštva.

Države članice bi nadalje trebale, ako, kao Republika Hrvatska, ne upotrebljavaju mehanizam automatske indeksacije, određivati odnosno ažurirati iznos minimalne plaće najkasnije svake dvije godine, uz uključivanje socijalnih partnera, odrediti jedno ili više savjetodavnih tijela za savjetovanje, a radnicima omogućiti djelotvoran pristup postojećoj zaštiti svojih prava. Ta zaštita zahtijeva djelotvorne, proporcionalne i nediskriminirajuće kontrole i inspekcije te jačanje kapaciteta za nadzor i kažnjavanje nepoštovanja propisa.

U odnosu na predmetnu Direktivu, hrvatsko zakonodavstvo već u značajnoj mjeri sadrži odgovarajuća rješenja te je u tom smislu već u visokom stupnju usklađeno sa zahtjevima ove Direktive.

 Naime, važećim propisima, odnosno Zakonom o minimalnoj plaći („Narodne novine“, br. 118/18.), na snazi od 1. siječnja 2019., te Zakonom o izmjenama i dopunama Zakona o minimalnoj plaći („Narodne novine“, br. 120/21.), na snazi od 1. prosinca 2021., propisano je da:

 - visinu minimalne plaće za svaku slijedeću kalendarsku godinu uredbom utvrđuje Vlada Republike Hrvatske, na prijedlog ministra nadležnog za rad

- minimalna plaća ne može se utvrditi u iznosu manjem od iznosa koji je bio utvrđen za prethodnu godinu

- vezano uz provedbu postupka predlaganja visine minimalne plaće za iduću kalendarsku godinu, ministar nadležan za rad predlaže iznos minimalne plaće nakon savjetovanja sa socijalnim partnerima, pri tomu vodeći računa o sljedećim parametrima: udjelu minimalne plaće u prosječnoj brutoplaći u pravnim osobama od siječnja do srpnja tekuće godine, inflaciji, kretanju plaća, kretanju nezaposlenosti i zaposlenosti, demografskim kretanjima te ukupnom stanju gospodarstva, pri tomu posebnu pozornost posvećujući djelatnostima s niskim plaćama i ugroženim skupinama zaposlenih

- redovite godišnje konzultacije sa socijalnim partnerima u pravilu se održavaju u rujnu i listopadu

- praćenje i analizu kretanja minimalne plaće vrši stručno povjerenstvo, u čijem su sastavu, osim predstavnika ministarstva nadležnog za rad, dva predstavnika udruga sindikata više razine, dva predstavnika udruge poslodavaca više razine, tri predstavnika akademske zajednice (ekonomskih stručnjaka u relevantnom području) i jedan predstavnik Državnog zavoda za statistiku.

- nije dopušten sporazum poslodavca i radnika o odricanju od prava na isplatu minimalne plaće

- postoji obveza suradnje nadzornih tijela iz područja rada i zapošljavanja i poreza te mogućnost obavljanja zajedničkih nadzora

Postupajući na temelju navedenih zakonskih odredbi i nakon savjetovanja sa socijalnim partnerima, ministar nadležan za rad je predložio Vladi Republike Hrvatske iznos minimalne plaće za 2024. godinu utvrđen na temelju stručne preporuke Povjerenstva za praćenje i analizu kretanja minimalne plaće, a koje je razmotrilo sve zakonske parametre koje treba uzeti u obzir, te se Uredbom o visini minimalne plaće za 2024. godinu visina minimalne plaće za razdoblje od 1. siječnja do 31. prosinca 2024. utvrđuje u bruto iznosu od 840,00 eura. U odnosu na 2016., kada je ista iznosila 414 eura, to je povećanje bruto plaće za 113%. Time udio minimalne plaće u prosječnoj bruto plaći u pravnim osobama u Republici Hrvatskoj od siječnja do srpnja 2023. iznosi 54,12% a udio u bruto medijalnoj plaći za srpanj 2023. 63,40%. Uspoređujući s prethodnim razdobljima, primjerice, udio minimalne plaće u prosječnoj bruto plaći u pravnim osobama u Republici Hrvatskoj od siječnja do srpnja 2022. godine iznosio je 51,32%, što ukazuje da se trend rasta minimalne plaće i dalje nastavlja.

**2. Osnovna pitanja koja se uređuju predloženim Zakonom i posljedice koje će donošenjem Zakona proisteći**

Ovim zakonskim prijedlogom predlažu se izmjene i dopune važećeg Zakona o minimalnoj plaći u manjem opsegu, i to u dijelu kriterija/parametara koje, slijedom članka 6. Zakona, ministar za rad uzima u obzir prije predlaganja iznosa minimalne plaće, na način da se predlaže da se, uz parametre već propisane u članku 6. stavku 3. važećeg Zakona, dodaju dva dodatna parametra koje treba razmotriti, a odnose se na kretanje produktivnosti te promjene u kupovnoj moći minimalne plaće. Time se omogućuje da se prijedlog iznosa minimalne plaće osniva na kvalitetnoj, stručnoj i sveobuhvatnoj podlozi koja uvažava i odražava opći gospodarski kontekst, što će pozitivno utjecati na određivanje iznosa minimalne plaće koji se može smatrati primjerenim u konkretnim gospodarskim okvirima, kao i da postupak predlaganja visine minimalne plaće postane još precizniji i transparentniji.

Također se predlaže brisanje odredbe članka 8. važećeg Zakona koja je omogućavala da poslodavci i radnici u kolektivnom ugovoru mogu ugovoriti iznos manji od zakonom, odnosno uredbom propisane minimalne plaće, no ta se mogućnost u dugogodišnjoj praksi sklapanja kolektivnih ugovora nije koristila te se pokazuje nesvrsishodnom, osobito u gospodarskim okolnostima stalnog rasta svih plaća, pa i minimalne plaće, stoga ta odredba kao takva ne ispunjava cilj i treba je brisati.

Dodatno, prekršajne odredbe usklađuju se sa Zakonom o uvođenju eura kao službene valute u Republici Hrvatskoj („Narodne novine, broj 57/22. i 88/22.), budući da su iznosi novčanih kazni za prekršaje izraženi u kunama pa se isti zamjenjuju iznosima izraženima u euru. Također se utvrđuje obveza dostavljanja Europskoj komisiji dostupnih statističkih podataka i informacija koji se tiču kolektivnih ugovora i zakonske minimalne plaće.

**III. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu ovoga Zakona nije potrebno osigurati sredstva u državnom proračunu Republike Hrvatske.

**PRIJEDLOG ZAKONA O IZMJENAMA I DOPUNAMA**

**ZAKONA O MINIMALNOJ PLAĆI**

**Članak 1.**

U Zakonu o minimalnoj plaći („Narodne novine“, broj 118/18. i 120/21.) iza članka 1. dodaje se članak 1.a koji glasi:

„Članak 1.a

Ovim se Zakonom u hrvatsko zakonodavstvo preuzima Direktiva (EU) 2022/2041 Europskog parlamenta i Vijeća od 19. listopada 2022. o primjerenim minimalnim plaćama u Europskoj uniji (SL L 275/33, 25.10.2022.).“

**Članak 2.**

U članku 6. stavak 3. mijenja se i glasi:

„(3) Ministar će, nakon konzultacija sa socijalnim partnerima i posvećujući posebnu pozornost djelatnostima s niskim plaćama i ugroženim skupinama zaposlenih, imajući u vidu povećanje udjela bruto minimalne plaće u prosječnoj bruto plaći u pravnim osobama od siječnja do srpnja tekuće godine, inflaciju odnosno promjene u kupovnoj moći minimalne plaće, kretanje plaća, kretanje nezaposlenosti i zaposlenosti, demografska kretanja, kretanje produktivnosti te ukupno stanje gospodarstva, predložiti Vladi Republike Hrvatske visinu minimalne plaće.“

**Članak 3.**

Članak 8. briše se.

**Članak 4.**

U članku 10. stavku 1. riječi:“60.000,00 do 100.000,00 kuna“ zamjenjuju se riječima:“ 7.960,00 do 13.270,00 eura“.

U stavku 2. riječi: “7.000,00 do 10.000,00 kuna“ zamjenjuju se riječima:“ 920,00 do 1.320,00 eura“.

U stavku 3. riječi: “7.000,00 do 10.000,00 kuna“ zamjenjuju se riječima:“ 920,00 do 1.320,00 eura“.

**Članak 5.**

Iza članka 11. dodaje se članak 11.a koji glasi:

„Članak 11.a

Tijelo državne uprave nadležno za rad, počevši od 1. listopada 2025., svake druge godine prije 1. listopada izvještajne godine dostavlja Europskoj komisiji dostupne statističke podatke odnosno informacije o stopi i razvoju obuhvata kolektivnog pregovaranja te razini zakonske minimalne plaće i udjelu radnika koji su njom obuhvaćeni.“ .

**Članak 6.**

Ovaj Zakon objavit će se u „Narodnim novinama“, a stupa na snagu 1. siječnja 2025.

**O B R A Z L O Ž E NJ E**

**Uz članak 1.**

Ovim člankom uređuje se preuzimanje Direktive (EU) 2022/2041 Europskog parlamenta i Vijeća od 19. listopada 2022. o primjerenim minimalnim plaćama u Europskoj uniji u pravni poredak Republike Hrvatske.

**Uz članak 2.**

Ovim člankom mijenja se dosadašnji članak 6. stavak 3. važećeg Zakona o minimalnoj plaći, na način da se, uz već propisane parametre (udio bruto minimalne plaće u prosječnoj bruto plaći u pravnim osobama od siječnja do srpnja tekuće godine, inflacija, kretanje plaća, kretanje nezaposlenosti i zaposlenosti, demografska kretanja, ukupno stanje gospodarstva), a koje ministar nadležan za rad treba imati u vidu prilikom predlaganja Vladi Republike Hrvatske iznosa minimalne plaće u slijedećoj godini, dodaju dva nova, na temelju Direktive (EU) 2022/2041 Europskog parlamenta i Vijeća od 19. listopada 2022. o primjerenim minimalnim plaćama u Europskoj uniji. Novi parametri koji će se, uz već propisane, razmatrati prije predlaganja iznosa minimalne plaće su: kretanje produktivnosti i promjene u kupovnoj moći minimalne plaće. Također se bolje oblikuje izričaj navedenog članka 6. stavka 3. Zakona.

**Uz članak 3.**

Ovim člankom uređuje se brisanje članka 8. važećeg Zakona o minimalnoj plaći, a kojim se propisuje da se, iznimno, kolektivnim ugovorom može se ugovoriti minimalna plaća u iznosu manjem od iznosa propisanog uredbom Vlade Republike Hrvatske, s tim da na taj način ugovoren iznos minimalne plaće ne može biti manji od devedeset pet posto iznosa propisanog uredbom.

**Uz članak 4.**

Ovim člankom usklađuju se prekršajne odredbe sa Zakonom o uvođenju eura kao službene valute u Republici Hrvatskoj („Narodne novine, broj 57/2022. i 88/2022.) s obzirom da iste sadrže iznose novčanih kazni za prekršaje izražene u kunama, pa se iznosi novčanih kazni utvrđeni člankom 10. Zakona o minimalnoj plaći („Narodne novine, br. 118/2018. i 120/2021.) izraženi u kunama, zamjenjuju iznosima izraženima u euru.

**Uz članak 5.**

Ovim člankom uređuje se periodička obveza dostave Europskoj komisiji dostupnih statističkih podataka i informacija vezanih uz kolektivne ugovore te zakonsku minimalnu plaću.

**Uz članak 6.**

Ovim člankom uređuje se stupanje na snagu Zakona te obveza objave u Narodnim novinama.

**IV. TEKST ODREDBI VAŽEĆEG ZAKONA KOJE SE MIJENJAJU I DOPUNJUJU**

Članak 6.

(1) Visinu minimalne plaće za svaku kalendarsku godinu uredbom utvrđuje Vlada Republike Hrvatske, na prijedlog ministra nadležnog za rad (u daljnjem tekstu: ministar).

(2) Minimalna plaća ne može se utvrditi u iznosu manjem od iznosa koji je bio utvrđen za prethodnu godinu.

(3) Ministar će, imajući u vidu povećanje udjela minimalne plaće u prosječnoj brutoplaći isplaćenoj u pravnim osobama od siječnja do srpnja tekuće godine, uzimajući u obzir inflaciju, kretanje plaća, kretanje nezaposlenosti i zaposlenosti, demografska kretanja te ukupno stanje gospodarstva, a posebnu pozornost posvećujući djelatnostima s niskim plaćama i ugroženim skupinama zaposlenih, nakon konzultacija sa socijalnim partnerima, Vladi Republike Hrvatske predložiti visinu minimalne plaće.

(4) Redovite godišnje konzultacije sa socijalnim partnerima iz stavka 3. ovoga članka u pravilu se održavaju u rujnu i listopadu.

Članak 8.

(1) Iznimno od članka 6. ovoga Zakona, kolektivnim ugovorom može se ugovoriti minimalna plaća u iznosu manjem od iznosa propisanog uredbom Vlade Republike Hrvatske.

(2) Iznos minimalne plaće iz stavka 1. ovoga članka ne može biti manji od devedeset pet posto iznosa propisanog uredbom iz članka 6. ovoga Zakona.

(3) U slučaju iz stavaka 1. i 2. ovoga članka ne primjenjuje se odredba članka 9. stavka 3. Zakona o radu („Narodne novine“, br. 93/14. i 127/17.).

Članak 10.

(1) Novčanom kaznom od 60.000,00 do 100.000,00 kuna kaznit će se za prekršaj poslodavac pravna osoba:

a) ako ne isplati minimalnu plaću na način propisan ovim Zakonom (članak 3. stavci 1., 2., 4., 5., 6. i 7.)

b) ako minimalnu plaću ne ugovori ili ne utvrdi u brutoiznosu (članak 3. stavak 3.)

c) ako s radnikom sklopi sporazum o odricanju od prava na isplatu minimalne plaće (članak 3. stavak 8.)

d) ako ne isplati povećanje plaće najmanje u visini utvrđenoj kolektivnim ugovorom čija je primjena proširena sukladno općem propisu o radu (članak 3.a stavci 1., 2. i 3.)

e) ako ne isplati minimalnu plaću u visini utvrđenoj uredbom Vlade Republike Hrvatske (članak 6. stavak 1.).

(2) Novčanom kaznom od 7000,00 do 10.000,00 kuna za prekršaj iz stavka 1. ovoga članka kaznit će se i odgovorna osoba u pravnoj osobi poslodavca te fizička osoba obrtnik i osoba koja obavlja drugu samostalnu djelatnost kada je prekršaj počinila u vezi s obavljanjem svog obrta ili samostalne djelatnosti.

(3) Novčanom kaznom od 7000,00 do 10.000,00 kuna za prekršaj iz stavka 1. ovoga članka kaznit će se poslodavac fizička osoba.